Sur Editur, L-ewwel li sirt naf lill-Prof. Albert Fenech kien fl-Isptar San Luqa; raġel twil u dejjem jidħak. Naħseb li f'ħajtu kellu tlajja' u nżul bħalma jkollu kulħadd, imma dik id-daħka xorta żammha fuq fommu. Kulħadd kien jgħid kemm kien bravu fil-qasam tal-kardjoloġija u li, tant kien iħobb lill-pazjent li wara l-operazzjoni li jamlilhom kien jatihom in-numru tal-mowbajl tiegħu. Skantajt mhux ftit. It-tobba u l-professuri li kont naf jien, għalkemm kien hemm min kien dħuli, fil-maġġoranza tagħhom ma kinux, għax Alla ħares tiftaħ ħalqek biex tgħidilhom is-sintomi li għandek, aħseb u ara jagħtuk in-numru tal-mowbajl tagħhom biex jekk ikun hemm bżonn iċċempel. Meta l-Prof. Fenech ħareġ għall-politika, għamilt ftit f'qalbi. Taf int, bħala professur iħobbok kulħadd, imma meta sar deputat tal-Partit Nazzjonalista fil-Parlament, wieħed jinħasad kemxejn. Issa f'daqqa waħda feġġ id-dawl! Veru raġel tajjeb trid tkun biex tagħżel li tfejjaq il-proxxmu tiegħek minflok tibqa' tħaddan il-prinċipji tiegħek. Il-Prof. Fenech irriżenja mill-pożizzjoni li kellu u għażel il-proġett li Dr Simon Bussutil ma riedx. Il-Vital Global Healthcare għażel lill-Prof. Fenech biex imexxi dan l-isptar f'Għawdex, u bir-raġun, għax m'hawnx ħaddieħor tajjeb daqsu biex imexxi dan l-isptar. Il-Prof. Fenech huwa raġel b'talent, kapaċità u kariżma., għalhekk, l-aktar li ħadt pjaċir li l-Prof. Fenech telaq lin-Nazzjonalisti kien għar-raġuni li se jerġa' jkun maħbub minn kulħadd. Raġel bħal dan ma jixraqlu xejn inqas minn hekk VALERIE BORG, IL-BELT VALLETTA